Елин Пелин
Хитри крадци

chitanka.info

Двама цигани се сговорили да откраднат коня и оръжието на един богат турчин.

Като го срещнали веднъж на пътя, единият от циганите се върнал назад и почнал уж да бяга и да плаче. А другарят му завикал подир него:

— Не бой се бе, манго, стой бе, върни се!

— Защо бяга другарят ти? — запитал турчинът и спрял коня.

— Страх го е, аго! Бои се да му не кажеш: „Де, манго, да се качиш на тоя кон!“

— Така ли? — засмял се турчинът и на ума му дошло да се пошегува малко. Свалил пушката и викнал на бягащия циганин:

— Стой или ще те застрелям!

Спрял се циганинът, а зъбите му тракали от страх.

— Скоро да се качиш на тоя кон! — казал турчинът, като слезнал от коня си.

Циганинът плакал, молил се, па се качил на коня и заревал, колкото можал.

— Що ревеш бе, манго? — запитал турчинът.

— Страх го е, аго, да не му кажеш: „Дръж, манго, пушката и пищова!“ — отговорил другарят му.

Шеговитият турчин се засмял и викнал на страхливеца, като му подал оръжието си:

— Дръж, манго, пушката и пищова!

Циганинът грабнал оръжието и препуснал, та се не видял.

— Олеле, аго, какво направи! Моят другар полудя от страх и кой знае къде отиде! — заплакал уж другият циганин и тръгнал да го търси.

А турчинът останал да се чуди и мае.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.